Saskia Alusalu

Saskia Alusalu (sündinud 14. aprillil 1994 Jõgeval) on eesti kiiruisutaja, treener ja füsioterapeut.
Ta on esimene Eesti naiskiiruisutaja, kes on võistelnud olümpiamängudel. 2018. aasta Pyeongchangi taliolümpiamängudel saavutas ta ühisstardiga sõidus 4. koha.
Haridus.
Saskia Alusalu on lõpetanud 2013. aastal Põltsamaa Ühisgümnaasiumi ja 2024. aastal Tartu Ülikooli ("cum laude") füsioteraapia erialal ning jätkab õpinguid terviseteaduste magistriõppes. 
Ta on õppinud Põltsamaa Lastemuusikakoolis viiulit.
Sportlastee.
Kiiruisutamisega hakkas ta tegelema 2006. aastal Adaveres treener Väino Treimani juhendamisel. 
Aastatel 2011–2015 ja 2016–2020 treenis ta Inzelli kiiruisuakadeemias Saksamaal ning 2015–2016 Norra kiiruisuakadeemias.
Tema põhitreenerid tippspordis on olnud prantslane Tristan Loy (2016–2018) ja norrakas Bjarne Rykkje (alates 2018. aasta suvest), spordimänedžerina on teda abistanud Marek Vister.
Juunioride maailmameistrivõistlused.
Ta sai 2011. aastal juunioride maailmameistrivõistlustel 3000 meetri distantsil 25., 2012. aastal 19. ja 2013. aastal 17. koha ning 1500 m distantsil 31. koha. 
Olümpiamängud.
2018. aasta Pyeongchangi taliolümpiamängudel saavutas ta 24. veebruaril 2018 ühisstardiga sõidus neljanda koha. Ühtlasi oli ta olümpiamängude ava- ja lõputseremoonial Eesti lipu kandja.
Maailmameistrivõistlused.
2015. aasta MM-il saavutas ta ühisstardist sõidus 10. koha ja 2019. aasta MM-il 13. koha.
Maailma karikasari.
Juunioride sarja kokkuvõttes oli ta ühisstardist sõidus 2013. aastal kolmas. 
Täiskasvanute sarja kokkuvõttes oli ta 2018. aastal 8., 2019. aastal 11. ja 2020. aastal 18.
Euroopa meistrivõistlused.
Ühisstardist sõidus oli ta 2018. ja 2020. aastal 11., distantsidel 3000 m 2018. aastal 12. ja 1500 m 2018. aastal 19.
Mitmevõistluses olid tema kohad 
Eesti meister.
2019. aasta augusti seisuga on Saskia Alusalu 38-kordne Eesti meister kiiruisutamises. Ta on püstitanud kokku 89 Eesti rekordit. 
Alusalu tuli 2008. aastal Eesti meistriks 3000 meetri distantsil. 2009., 2010., 2011. ja 2012. aasta Eesti meistrivõistlustel võitis ta kõik neli distantsi (500 m, 1000 m, 1500 m, 3000 m) ja mitmevõistluse. 
Oma esimese Eesti rekordi püstitas ta 14-aastaselt 1500 m distantsil. Tema isiklikud ja ühtlasi Eesti rekordid on 500 m 40,85 (2019), 1000 m 1.19,01 (2019), 1500 m 1.58,64 (2019), 3000 m 4.07,43 (2019), 5000 m 7.19,14 (2017), minimitmevõistlus 178,533 (2011).
Rulluisutamine.
Alusalu on tulnud 2015., 2016., 2018. ja 2019. aastal Eesti meistriks ka rulluisutamise maratonidistantsil.
Aastatel 2016–2019 oli ta UusMaa rullituuri üldvõitja ja 2018. aastal Tartu rulluisumaratoni võitja.
Guinnessi rekord.
Saskia Alusalu oli 2018. aasta suvel "Eesti Vabariik 100" ürituste raames korraldatud 100 x 10 km teatejooksu, mille tulemus kinnitati Guinnessi rekordina, võistkonna liige; ta jooksis viimast vahetust.
Isiklikud rekordid.
Saskia Alusalu isiklikud rekordid.
Elu pärast tippsporti.
24. augustil 2021 teatas Saskia Alusalu tippsportlaskarjääri lõpetamisest.
Pärast paariaastast liuväljapausi on ta andnud uisutunde, juhendanud mitmesuguseid erimetoodikaga treeninguid ning jaganud treeningunippe avalikel spordi- ja meelelahutusüritustel.
Tal on 5. taseme treeneri kutse. Alates 2025. aastast töötab ta lisaks treeneritööle ka füsioterapeudina ning tegeleb Gymnathloni programmis laste liikumisharjumuste kujundamisega.
Ühiskondlik tegevus.
Saskia Alusalu oli aastatel 2020–2024 Eesti Olümpiakomitee sportlaskomisjoni liige ja esindajate kogu liige.
2021. ja 2022. aasta septembris oli ta Eesti Olümpiakomitee egiidi all toimunud üle-eestilise spordinädala patroon. 2022. aasta spordinädala raames sooritas ta maksimumpunktidele kaitseväelase kehaliste võimete katsed ehk niinimetatud NATO testi.
Ta on valitud Tallinna kui 2025. aasta Euroopa spordipealinna saadikuks.
Isiklikku.
Saskia Alusalul on kaks vanemat õde, kellest üks on samuti kiiruisutamises Eesti rekordeid püstitanud Sandra Alusalu.
Saskia Alusalu elukaaslane oli aastatel 2020–2023 ettevõtja Mark Luts.